A BIZOTTSÁG HATÁROZATA
2008. február 7.
a 88/407/EGK tanácsi irányelv, valamint a marhafélék fajai közé tartozó háziállatok spermájának behozatali feltételeiről szóló 2004/639/EK bizottsági határozat módosításáról
(az értesítés a C(2008) 409. számú dokumentummal történt)
(EGT-vonatkozású szöveg)
(2008/120/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarha fajba tartozó háziállatok spermájának Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1988. június 14-i 88/407/EGK tanácsi irányelvre (1) és különösen annak 8. cikke (1) bekezdésére, 10. cikke (2) bekezdése első albekezdésére, 11. cikkének (2) bekezdésére és 17. cikkének (2) bekezdésére,
mivel:
(1)
A 88/407/EGK irányelv előírja a szarvasmarhafajba tartozó háziállatok spermájának a közösségi kereskedelmére vagy behozatalára vonatkozó állat-egészségügyi követelményeket, valamint a Közösségen belüli kereskedelmükre használt állatorvosi bizonyítványmintákat.
(2)
A 2003/43/EK irányelv (2) módosította a 88/407/EGK irányelvet, többek között a spermatároló központokra, ezen központok hatósági engedélyezésére és felügyeletére vonatkozóan.
(3)
A marhafélék fajai közé tartozó háziállatok spermájának behozatali feltételeiről szóló, 2004. szeptember 6-i 2004/639/EK bizottsági határozat (3) tartalmazza a szarvasmarhafajba tartozó háziállatok spermájának közösségi behozatalára vonatkozó állatorvosi bizonyítványmintákat. E határozatot hozzá kell igazítani a 88/407/EGK irányelvhez, és ki kell egészíteni azon harmadik országok jegyzékével, amelyekből a tagállamok marhafélék fajai közé tartozó háziállatok spermáját behozhatják.
(4)
Annak érdekében, hogy nyomon lehessen követni a háziállatok spermájának a Közösségen belüli kereskedelmét, meg kell határozni ezenfelül a szarvasmarhafajba tartozó háziállatok engedélyezett spermatároló központokból elszállított, mélyhűtött spermájának Közösségen belüli kereskedelmére és a Közösségbe érkező behozatalára vonatkozó állatorvosi bizonyítványmintákat is.
(5)
A bizonyítványokat a Traces-rendszer bevezetéséről és a 92/486/EGK határozat módosításáról szóló, 2004. március 30-i 2004/292/EK bizottsági határozatban (4) előírt állatorvosi bizonyítványok szabványosított mintájának megfelelően kell kiállítani, továbbá össze kell hangolni bizonyos állat-egészségügyi előírásokat.
(6)
A 88/407/EGK irányelv D. mellékletében meghatározott, a szarvasmarha fajba tartozó háziállatok spermájának Közösségen belüli kereskedelmére vonatkozó bizonyítványmintákat szintén módosítani kell, az állatorvosi bizonyítványok szabványosított mintájának figyelembe vétele érdekében.
(7)
Ezért ennek megfelelően módosítani kell a 88/407/EGK irányelvet és a 2004/639/EGK határozatot.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 88/407/EGK irányelv D. mellékletének helyébe az e határozat I. mellékletében foglalt szöveg lép.
2. cikk
A 2004/639/EK határozat az alábbiak szerint módosul:
1.
A 1. cikk a következő bekezdéssel egészül ki:
„(5) A (4) bekezdés sérelme nélkül a tagállamok engedélyezik a szarvasmarhafajba tartozó háziállatok engedélyezett spermatároló központokból elszállított spermájának az (1) és a (2) bekezdésben említett behozatalát, a II. melléklet 3. részében meghatározott, az állatorvosi bizonyítványokra vonatkozó feltételek teljesülése mellett, valamint egy annak megfelelően kitöltött bizonyítvány kíséretében.”
2.
Az I. és a II. melléklet helyébe e határozat II. mellékletének szövege lép.
3. cikk
Ezt a határozatot 2008. március 1-jétől kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2008. február 7-én.